Document ID: 31989R0867

*****
ΚΑΝΟΝΙΣΜΟΣ (ΕΟΚ) αριθ. 867/89 ΤΗΣ ΕΠΙΤΡΟΠΗΣ
της 4ης Απριλίου 1989
περί θεσπίσεως ορισμένων διατάξεων σχετικά με τους δασμούς που εφαρμόζονται κατά την εισαγωγή στην Πορτογαλία ακατέργαστου καπνού ή κατά την εισαγωγή του προϊόντος αυτού από την Πορτογαλία στην Κοινότητα με τη σύνθεσή της στις 31 Δεκεμβρίου 1985
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας, και ιδίως το άρθρο 243 παράγραφος 4,
την αίτηση της Πορτογαλίας,
Εκτιμώντας:
ότι το άρθρο 243 της πράξης προσχώρησης προβλέπει την προοδευτική κατάργηση των δασμών κατά την εισαγωγή στην Κοινότητα με τη σύνθεσή της στις 31 Δεκεμβρίου 1985 των προϊόντων που προέρχονται από την Πορτογαλία, καθώς και των δασμών κατά την εισαγωγή στην Πορτογαλία προϊόντων με προέλευση την Κοινότητα με τη σύνθεσή της στις 31 Δεκεμβρίου 1985· ότι μπορεί να αποφασισθεί η μείωση των δασμών αυτών με ταχύτερο ρυθμό καθώς η ολική κατάργησή τους·
ότι ορισμένα γεωργικά προϊόντα επωφελούνται κατά την εισαγωγή στην Κοινότητα προτιμησιακών δασμών που διαπραγματεύονται στα πλαίσια του γενικευμένου συστήματος δασμολογικών προτιμήσεων· ότι το άρθρο 365 της πράξης προσχώρησης προβλέπει ότι η Πορτογαλία, από την 1η Μαρτίου 1986, μειώνει προοδευτικά έναντι των τρίτων χωρών που επωφελούνται του συστήματος γενικευμένων δασμολογικών προτιμήσεων τη διαφορά μεταξύ του βασικού δασμού και του προτιμησιακού δασμού· ότι το ίδιο άρθρο προβλέπει ορισμένο ρυθμό για την ευθυγράμμιση των δασμών που προβλέπονται στην Πορτογαλία με τους προτιμησιακούς δασμούς για την 1η Ιανουαρίου 1996· ότι μπορεί να αποφασισθεί να ευθυγραμμισθούν οι δασμοί που εφαρμόζονται κατά την εισαγωγή στην Πορτογαλία με τους προτιμησιακούς δασμούς που εφαρμόζονται στα πλαίσια του συστήματος των γενικευμένων δασμολογικών προτιμήσεων με ταχύτερο ρυθμό·
ότι ο ακατέργαστος καπνός υπόκειται κατά το ενδοκοινοτικό εμπόριο σε δασμούς και ότι μη προτιμησιακοί δασμοί εφαρμόζονται στο προϊόν αυτό όσον αφορά την εισαγωγή από τρίτες χώρες που επωφελούνται του συστήματος των γενικευμένων δασμολογικών προτιμήσεων· ότι η Πορτογαλία ζήτησε για ενδοκοινοτικό εμπόριο του ακατέργαστου καπνού την κατάργηση των δασμών αυτών καθώς και την ευθυγράμμιση των δασμών που εφαρμόζονται σήμερα με τους προτιμησιακούς δασμούς που εφαρμόζονται στο προϊόν αυτό· ότι, λαμβάνοντας υπόψη την εξέλιξη της αγοράς του καπνού, πρέπει να πραγματοποιηθεί ολική κατάργηση των εν λόγω δασμών καθώς και η ευθυγράμμμιση·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Καπνού,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Για τα ακατέργαστα καπνά ή τα καπνά που δεν έχουν βιομηχανοποιηθεί και τα απορρίμματα καπνού, που υπάγονται στον κωδικό ΣΟ 2401, οι δασμοί, κατά την εισαγωγή στην Κοινότητα με τη σύνθεσή της στις 31 Δεκεμβρίου 1985 από την Πορτογαλία, καταργείται.
Η Πορτογαλία καταργεί τους δασμούς κατά την εισαγωγή των προϊόντων αυτών προελεύσεως Κοινότητας με τη σύνθεσή της στις 31 Δεκεμβρίου 1985.
2. Κατά τις εισαγωγές στην Πορτογαλία των προϊόντων που αναφέρονται στην παράγραφο 1, προελεύσεως τρίτων χωρών, που επωφελούνται του συστήματος των γενικευμένων δασμολογικών προτιμήσεων, εφαρμόζονται οι προτιμησιακοί δασμοί που εφαρμόζονται από την Κοινότητα.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 4 Απριλίου 1989.

Labels: 3
18
17